यू–१९ एसिया कप क्रिकेट : बंगलादेशसँग नेपालको फराकिलो हार
नेपालले एसीसी यू–१९ एसिया कप क्रिकेटमा शुक्रबार बंगलादेशसँग फराकिलो अन्तरको हार बेहोरेको छ । यूएईको शारजहाँ क्रिकेट रंगशालामा आफ्नो पहिलो खेलमा बंगलादेशले नेपाललाई १ सय ५४ रनले पराजित गर्‍यो ।
काठमाडौँ — नेपालले एसीसी यू–१९ एसिया कप क्रिकेटमा शुक्रबार बंगलादेशसँग फराकिलो अन्तरको हार बेहोरेको छ । यूएईको शारजहाँ क्रिकेट रंगशालामा आफ्नो पहिलो खेलमा बंगलादेशले नेपाललाई १ सय ५४ रनले पराजित गर्‍यो ।टस जितेपछि ब्याटिङमा आएको बंगलादेशले प्रान्तिक नविलको अविजित १ सय २७ रनमा ४ विकेट गुमाई २ सय ९७ रनको विशाल स्कोर बनायो । १ सय १२ बल खेलेका प्रान्तिकले ११ चौका र १ छक्का प्रहार गरे । मोहम्मद फाहिम ५८ रनमा रिटायर्ड हर्ट भए । उनले ५४ बल खेल्दै ३ चौका र ३ छक्का प्रहार गरे । प्रान्तिकले फाहिम र एसएम मेहरोबसँग चौथो विकेटमा १ सय ७९ रनको साझेदारी गरे ।२७ औं ओभरमा बंगलादेश १०५–३ को स्थितिमा पुगेपछि यी तीनको साझेदारी जमेको थियो । ४९ औं ओभरमा आउट भएका मेहरोबले १५ बलमा ३ चौका प्रहार गर्दै २१ रन बनाए । नेपालबाट गुलशन झा, तिलक भण्डारी र आदिल आलमले १–१ विकेट लिए ।जवाफमा नेपाल ४२.३ ओभरमै १ सय ४३ रनमा अलआउट भयो । विवेक यादव र गुलशनले सातौं विकेटमा ६० रनको साझेदारी गरी नेपाललाई यो स्थितिमा पुर्‍याएका थिए । नेपालले १० बल अन्तरमा पछिल्लो ४ विकेट गुमाएको थियो । विवेकले ३४ बल सामना गरी २ चौका र १ छक्कासहित २६ र रनआउट भएका गुलशनले २८ बल खेल्दै ४ चौका र १ छक्कासहित ३५ रन बनाए । आदिल १ र दुर्गेश शून्यमा आउट भए ।यसअघि दोस्रो ओभरमै अर्जुन कुमाल ५ रनमा आउट भए कप्तान देव खनाल १२, सन्तोष कार्की ३, अर्जुन साउद १५ र वासिर अहमद ८ रनमा आउट भए । विवेक रानामगरले ६० बल खेल्दै ४ चौकासहित ३३ रन बनाए । उनी पनि रनआउट भए । बंगलादेशका तान्जिम हसन शकिब, रकिबुल हसन, मेहरोब र नैमुर रहमानले २–२ विकेट लिए ।नेपालले आइतबार श्रीलंकासँग खेल्नेछ । श्रीलंकाले बिहीबार पहिलो खेलमा यूएईलाई २ सय ७४ रनले हराएको थियो ।